Dôvodová správa 

Vláda Slovenskej republiky dňa 13. júna 2001 uznesením č. 522/2001 schválila Politiku informatizácie spoločnosti v Slovenskej republike ako základný a deklaratívny dokument rozvoja informatizácie spoločnosti - jednej z hlavných priorít Slovenskej republiky na nasledujúce roky.
Vláda SR v rámci tohto uznesenia uložila ministrovi školstva v bode D.1. vypracovať a predložiť na rokovanie vlády stratégiu informatizácie spoločnosti v Slovenskej republike vrátane jej inštitucionálneho a kompetenčného zabezpečenia. 
Rozvoj informačnej spoločnosti je úloha  nielen vlády a štátu. Bez partnerstva vlády, verejnej správy, miest, obcí, občanov, podnikateľskej verejnosti, informačného priemyslu, akademickej a výskumnej sféry nie je možné tento cieľ dosiahnuť. Cesta k informačnej spoločnosti je podporovaná súčasnou technologickou revolúciou založenou na vzájomnom prepojení informačných a komunikačných technológií vrátane masovomediálnych technológií. Úspešné zavádzanie informačných a komunikačných technológií do života spoločnosti a štátu je podmienené realizáciou štátnej informačnej politiky, na základe čoho  informatizácia spoločnosti je politickým programom všetkých vyspelých krajín sveta. Slovenská republika sa prijatím dokumentu Politika informatizácie spoločnosti v Slovenskej republike prihlásila k iniciatíve eEurope+, ktorá predstavuje spoločné úsilie krajín Európy zamerané na implementáciu informačnej spoločnosti v Európe.
Základným cieľom štátnej informačnej politiky v tejto oblasti je budovať a rozvíjať informačnú spoločnosť v podmienkach SR, a tým vytvárať predpoklady najmä na zlepšenie kvality života občanov, zefektívnenie štátnej správy a samosprávy a skvalitnenie podpory rozvoja podnikania. 
 Stratégia informatizácie spoločnosti v Slovenskej republike definuje prioritné oblasti informatizácie v Slovenskej republike, strategické ciele v jednotlivých oblastiach a úlohy na ich realizáciu. Základnými predpokladmi úspešnej realizácie programu informatizácie je inštitucionálne a kompetenčné zabezpečenie, komplexná legislatíva (z pohľadu informatizácie), efektívny spôsob financovania a vytvorenie podmienok pre medzinárodnú spoluprácu.
Prílohami stratégie sú analyticky rozpracované prioritné oblasti informatizácie spoločnosti - informatické vzdelávanie a informatizácia vzdelávania, informačno-komunikačná infraštruktúra, informatizácia verejnej správy, elektronické podnikanie a obchod, výskum a vývoj a ochrana a bezpečnosť digitálneho prostredia.
Budovanie a rozvoj informačnej spoločnosti má celospoločenský, nadrezortný charakter. Úlohy v tejto oblasti sa musia zabezpečovať koordinovane (z úrovne vlády) v súčinnosti so všetkými rezortmi, vrátane participácie mimovládnych organizácií, podnikateľskej sféry a tretieho sektora. Súčasné inštitucionálne zabezpečenie procesu informatizácie spoločnosti je nevyhovujúce.
	Vychádzajúc z reálnych potrieb riešiť informatizáciu v SR na zodpovedajúcej inštitucionálnej úrovni obsahuje materiál aj návrh na vykonanie niektorých opatrení.
Predložená Stratégia informatizácie spoločnosti v podmienkach SR odporúča inštitucionalizovať nadrezortnú koordináciu procesu informatizácie spoločnosti
•	výhľadovo vytvorením ústredného orgánu štátnej správy zodpovednej a koordinujúcej všetky snahy a aktivity v oblasti informačnej spoločnosti (ministerstvo informatiky),
•	zriadením Rady vlády SR pre informatizáciu spoločnosti (RVIS), poradného orgánu vlády zloženého z čelných reprezentantov verejnej správy, akademickej obce, komerčných a nevládnych organizácií,
•	súčasne s prerokovaním stratégie prerokovať i materiál „Návrh organizačno – technického zabezpečenia národného internetového sídla na podporu informačnej spoločnosti“.
Príslušné návrhy na realizáciu týchto odporúčaní by malo pripraviť nadväzne po nadobudnutí účinnosti novely zákona č. 575/2001 Z. z.  vecne príslušné ministerstvo do pôsobnosti ktorého bude spadať informatizácia spoločnosti.
Ďalším odporúčaným princípom je stanoviť zodpovednosť ústredných orgánov štátnej správy za jednotlivé oblasti informatizácie spoločnosti v súlade s  vecnými a legislatívnymi kompetenciami jej jednotlivých orgánov. Previazanie vecných, legislatívnych a informatizačných kompetencií vo všetkých rezortoch má ešte jeden nezanedbateľný dôsledok. Vytvára tlak na rezorty, aby informatika nebola považovaná len za „servis“, ale aby sa informatizácia stala jedným zo strategických podnetov spolu určujúcich smerovanie rezortu. 
Jedným z dôležitých cieľov v oblasti informatizácie je zabezpečenie efektívneho vynakladania finančných prostriedkov štátneho rozpočtu na informačné a  komunikačné technológie a súvisiace služby. Stratégia podporuje dôsledné zavedenie programového riadenia a financovania procesu informatizácie, ktoré podporí účelnú integráciu a cielené prideľovanie finančných prostriedkov na riešenie úloh a projektov informatizácie spoločnosti.
Predkladaný materiál bol spracovaný skupinou expertov z oblasti informatiky, informačných technológií, telekomunikácií, vzdelávania, ekonomiky, verejnej správy, bezpečnosti informačných systémov, financovania a legislatívy v gescii a koordinácii Ministerstva školstva SR.